Preşedintele PSD, Liviu Dragnea, a calificat, vineri, drept "o execuţie în masă" sentinţa în dosarul "DGASPC Teleorman".

Declarațiile lui Liviu Dragnea au fost transmise live video pe www.stirileprotv.ro și pe pagina de Facebook Stirile ProTV.

Liviu Dragnea a precizat, după ședinta PSD, că nu își va da demisia din nicio funcție și că sentința în cazul său ”a fost o execuție în masă”.

Șeful PSD a mai declarat că ”statul paralel va fi zdrobit”, i-a atacat pe Iohannis și pe directorul SRI, Eduard Hellvig, și le-a cerut iertare românilor care ”stau în pușcărie în baza unui articol neconstituțional”.

Citește și Marian Godină, reacție după mesajul de susținere al lui Carmen Dan pentru Liviu Dragnea

Declarațiile făcute de Liviu Dragnea, live text:

Despre proces și sentință:

- am fost târât în acest dosar pe baza a două declarații din partea a două doamne inculpate.

- una dintre doamne a spus că eu i-am zis să se angajeze la Protecția Copilului, dar să nu meargă la serviciu, iar cealaltă doamnă a spus că mi-a zis că sunt două doamne angajate care nu merg la serviciu și eu i-am zis să le mai țină. Asta au spus la DNA. În fața instanței, una din cele două angajate a răspuns la întrebarea instanței, dacă eu i-am spus să meargă la Protecția Copilului și nu la serviciu, și eu i-am spus ”nu”.

- la confruntare, i s-au pus întrebări, dacă eu am făcut presiuni asupra vreunui angajat din Protecția Copilului să semneze în fals documente. A spus că nu. După aceste declarații, avocatul meu și experți juridici au spus că trebuie achitare.

- ieri am asistat la o execuție în masă. Au fost condamnați 9 oameni ca să se justifice și condamnarea mea. Un judecător care a rezistat a făcut opinie separată și mă vede nevinovat.

Despre ședinta PSD și modificarea Codurilor Penale:

- am avut ședintă cu mandatele pe masă. Fiecare coleg și-a exprimat liber părerea și susținerea și mi-au cerut în unanimitate să nu am o abordare personală. Mai important decât mine sunt: stabilitatea țării, a guvernării, îndeplinirea programului de guvernare care produce efecte pozitive și stabilitatea partidului. Riscul este uriaș, au spus ei.

- am avut o discuție despre destructurarea acestui sistem ocult. Am spus-o, am de gând să merg până la capăt. Am știut când am organizat mitingul că organizarea va mări presunea pe completul de judecată. Acel miting i-a speriat, mi-am dat seama că va contribui la condamnarea mea.

- unii de la o anumită televiziune au amenințat în direct judecătorul care are opinie separată să își bage mințile în cap.

- statul paralel va fi zdrobit.

- îmi cer iertare miilor de români care stau în pușcărie în baza unui articol neconstituțional, sovietic. Îmi cer iertare pentru că s-a lungit atât de mult elaborarea Codului Penal. Probabil că nu o să mă ierte.

Atac la Iohannis și SRI

- maniera pe care am avut-o, de a avea o abordare procedural corectă, în Parlament, s-a dovedit că a fost una greșită, pentru că în Parlament nu se mai poate vorbi de adoptare și promulgare. Orice lege, Fondul Suveran, Legile Justiției, toate sunt atacate, retrimise în Parlament, pentru a nu se mai pune în practică.

- decizia mea este foarte fermă: rămân la conducerea PSD pentru a duce toate aceste lucruri la capăt. Eu și colegii mei am decis astăzi să fim mult mai fermi și mult mai radicali cu ce trebuie să facem.

- nu mă sperie Iohannis, Hellvig, Băsescu, Pahonțu, Ponta, Oprea sau alții.